CASA MISTERIOASĂ

Alex rămăsese în urma celorlalți copii care pedalau nebunește, îndepărtându-se tot mai mult. Nu mai putea. Inima îi bătea să-i spargă pieptul.

În acea după amiază fierbinte de iulie, el și prietenii lui se hotărâseră să facă o plimbare mai lungă. Se zvonise că undeva, pe câmp sau în pădure, se întâmplase ceva, dar nimeni nu ştia exact ce. Joe Cooper se jurase în faţa tuturor că văzuse cu ochii lui o ploaie de stele portocalii pe cer, în direcţia vechiului parc de distracții, închis acum. Așa că o porniseră cu toții într-acolo.

Însă tovarăşii săi de joacă merseseră atât de repede încât nu se putuse ţine după ei. Roțile mici ale bicicletei nu făcuseră față. Supărat, se așeză pe iarbă și desfăcu sticla de suc pe care o purtase în suportul de pe cadru. Cu siguranță nu era ziua lui norocoasă. Băutura acidulată fusese agitată zdravăn în timpul cursei nebune cu bicicleta și, când desfăcu dopul, lichidul roz țâșni, împrăștiindu-se pe tricoul lui alb. „Acu' chiar că sunt de râsul tuturor, cu rozaliul ăsta, își spuse. Niște sclipici îmi mai lipsește și aș fi păpușa Barbie perfectă”.

 În timp ce privea abătut linia orizontului, unde dispăruseră prietenii lui, atenția îi fu atrasă de ceva ciudat. Lângă bătrânul stejar în care copiii își construiseră un leagăn dintr-un cauciuc vechi apăruse, de nicăieri, o casă.

„Trebuie să fie o greşeală”, îşi spuse. Miji ochii, privind-o mai atent. Nu era nicio greşeală! Mai mult chiar, casa era identică cu cea a familiei prietenului său Luke, absolut identică. O cunoștea foarte bine, căci fusese acolo în vizită de mii de ori. De uimire, Alex uită complet de bicicletă şi se îndreptă fascinat într-acolo. Pe măsură ce se apropia, văzu chiar şi capul de mort desenat de el şi Luke cu markerul pe zid când se jucau de-a corabia piraţilor şi care apoi nu mai putuse fi șters. Totuși, puștiul avea senzația ciudată că, deși arăta la fel, NU ERA casa vecinilor, fără să poată explica de ce. Ceva părea diferit la ea.

Pe măsură ce se apropia, Alex simțea cum îi piere cheful de a merge acolo. Poate era lumina misterioasă aruncată de ultimele sclipiri ale zilei. Poate era capul de mort de pe zid, rânjind sinistru deasupra celor două oase încrucişate. Cert e că se simțea asaltat de presimțiri negre. Când se găsi la vreo zece pași distanță, se opri.

Inima îi bubuia ca un ciocan. De ce era casa atât de tăcută şi rece? De ce erau umbrele atât de amenințătoare? Mai făcu un pas, totuși.

Ajunse cu bine până în fața ușii. Totul părea în regulă. Acum, nu trebuia decât să se uite pe geam să vadă ce e înăuntru. Fereastra luminată îl atrăgea ca un magnet.

Cu pași ușori, ca de pisică, se apropie. Se ridică pe vârfuri, încercând să mai câștige câțiva centimetri. Dar... dezamăgire! Draperiile groase acopereau totul.

Ar fi trebuit să se oprească în acel moment. Ar fi trebuit să plece. Dar curiozitatea îi fusese stârnită şi acum trebuia neapărat să vadă ce era înăuntru. „O să sun la uşă și văd cine îmi deschide”, cam la asta se rezuma noul său plan.

Alex își făcu singur curaj și întinse mâna spre sonerie. În acest timp, ochii lui erau îndreptați în continuare spre fereastră, unde spera să zărească vreo mișcare. Brusc, își dădu seama că întinsese mâna cam mult și totuși nu atinsese încă butonul. Întorcându-si privirea spre ușă, văzu ceva ce îl făcu să înghețe de spaimă. În loc să atingă uşa, brațul său intrase până la cot PRIN ea, ca și cum ar fi fost făcută din aer, nu din lemn.

Un gând nebunesc îi trecu prin cap. Nu se întâmplase nimic rău, așa că ce-ar fi dacă ar trece cu totul prin zid, să vadă ce e înăuntru? Curiozitatea lui era pur și simplu de neoprit. Numără până la trei, trase aer în piept și păși prin perete.

Se trezi într-o beznă totală. Ceva nu era în regulă.

„Cum e așa întuneric, când de afară se vedea lumină?” fu primul lui gând. În secunda următoare simți mirosul. Era o aromă tare ciudată, cum nu mai întâlnise niciodată. Aerul era şi el straniu, dens. Simțea că se sufocă, de parcă cineva îi turnase plumb în plămâni.

„Trebuie să ies ACUM de aici, nu mai pot respira!”, se gândi. Dar pe unde? Nu exista o uşă, îşi aminti, putea ieşi pe oriunde. Trebuia doar să se întoarcă şi să facă un pas prin zid. Gâfâind, vru să se răsucească pe călcâie, dar picioarele nu-l mai ascultau. Încet, nespus de încet, ca într-un coşmar, începu să se întoarcă. Îi vâjâiau urechile de la efort.

„Mai repede, mai repede!”. Atât mai avu timp să gândească înainte să simtă cum întreaga casă se mișcă, de parcă ar fi fost zguduită de un cutremur. Făcu un ultim efort să se smulgă de acolo, dar realiză că picioarele și mâinile îi erau paralizate complet și îi era imposibil să se miște. Zguduiturile continuau, provocându-i o amețeală cumplită. Se prăbuși în întuneric, leșinat.

(Fragment din romanul *Alex Blue, băiatul extraterestru,* de Cristina Centea)

1. Răspunde la următoarele întrebări:

De ce e supărat Alex?

...........................................................................................................................................

Ce era ciudat în legătură cu casa văzută de el?

...........................................................................................................................................

Descrie interiorul casei misterioase.

...........................................................................................................................................

1. Scrie finalul acestei întâmplări (5 rânduri).